DA Den Europæiske Unions Tidende CE 88/483

(2004/C 88 E/0496)

SKRIFTLIG FORESPØRGSEL P-0027/04

af Marco Pannella (NI) til Kommissionen

(9. januar 2004)

Om: Drab og totur udført af vietnamesiske regeringsansatte — den 13. december 2003 i Dak Dao endnu et offer: Nih (41 år), kristen og medlem af det Radikale Tværnationale Parti

Den 13. december 2003 omringede betjente fra det paramilitære politi fra Dak Dao-distriktet i Vietnam landsbyen Plei O Dot i Ia Bang Kommune i Dak Dao-distriktet i provinsen Gia Lai og arresterede to beboerne i landsbyen ved navn Nih (41 år) og So (44 år), der begge er kristne og tilhængere af Montagnard-selskabet (MFI) og det Radikale Tværnationale Parti.

Nih var registreret som nummer 338 og So som nummer 373 på listen over MFI-sympatisører og medlemmer af det Radikale Transnationale Parti, som er tilgængelig for de nationale og internationale myndigheder, der vil efterforske i disse sager.

De blev begge fængslet i Dak Doa-distriktet og tortureret med prygl og elektrochok. Nih nægtede både at lade sig afhøre og at fornægte Kristus, og den ledende Tuan for Dak Doa-politiet stak derfor først en kniv i brystet på ham og skar derefter halsen over på ham.

Den 15. december 2003 kørte det vietnamesiske politi liget af Nih ud til hans familie i Plei O Dot og forbød familien at afholde begravelse med den besked, at politiet ville vise alle landsbyens indbyggere, hvad der sker med dem, der ikke er venner af den vietnamesiske regering. Det vides endnu ikke, om liget er blevet begravet eller ej.

Nih var en bonde, som hjalp til i sin lokale kirke, og som altid havde været imod regeringens kontrol af de religiøse aktiviteter i hans kirke. Han blev dræbt, fordi han bragte mad og ydede hjælp til Montagnard-flygtninge, der holdt sig skjult i skovområdet på grænsen mellem Vietnam og Cambodja. Nih efterlader sig kone og tre børn, der også er ofre for trusler og forskelsbehandling.

Kan Kommissionen på baggrund af ovenstående oplyse, om den har kendskab til de ovenfor beskrevne forhold, og hvad den i benægtende fald vil gøre ved det forhold, at problemet, der er genstand for fortsat opmærksomhed, ikke en eneste gang har medført domme eller sanktioner over for den vietnamesiske regering, og for at kontrollere og sikre, at de ansvarlige for disse grusomheder retsforfølges på behørig vis, og voldsofrene straks løslades?

Kan Kommissionen på baggrund af ovenstående oplyse, hvad den mener om det forhold, at den vietnamesiske regering betragter det som en kriminel handling, at en person udøver sin politiske ret til at melde sig ind i en ngo som f.eks. Det Radikale Transnationale Parti, der har rådgivende status i FN's Økonomiske og Sociale Råd og med ikke-voldelige midler fremmer overholdelsen af menneskerettighederne?

Kan Kommissionen på baggrund af ovenstående oplyse, om den inden for rammerne af samarbejdsaftalerne vil anmode om, at en europæisk delegation tillades adgang til højsletterne i det centrale Vietnam?

Svar afgivet på Kommissionens vegne af Christopher Patten

(30. januar 2004)

Kommissionen er bekendt med rapporterne om de pågældende hændelser i Gia Lai-provinsen, men det har ikke været muligt at kontrollere dem, da det stadigvæk er svært at opnå uafhængige og kontrollerbare oplysninger om situationen i Vietnams centrale højland.

Som det ærede medlem sikkert ved, følger EU meget nøje med i alle problemer i relation til menneskerettighederne i Vietnam og er særlig opmærksom på situationen i det centrale højland.

Hvad angår situationen i det centrale højland i Vietnam, har EU ofte anmodet den vietnamesiske regering om øget adgang til regionen for EU-missioner og for FN's flygtningehøjkommissær og andre FN-organer og -repræsentanter, således at man kunne foretage en komplet og uafhængig førstehånd-svurdering af situationen på stedet. Den vietnamesiske regering har givet EU lov til at sende trojka-missioner til området — under ledsagelse — den sidste i december 2003. Adgang til området er dog fortsat underlagt kontrol.

EU har gentagne gange udtrykt sin bekymring angående bekræftede tilfælde af krænkelse af menneskerettighederne, også sager, hvor enkeltpersoner er udsat for forfølgelse, fordi de på fredelig vis har givet udtryk for deres personlige synspunkter. Kommissionen ønsker i den forbindelse at henvise det ærede medlem til det fælles svar på skriftlig forespørgsel E-3001/03 til E-3003/03 (1) om rapporter om krænkelser af menneskerettighederne på højsletten i det centrale Vietnam, som stadig har aktualitet.

(1) EFT C 70 E af 20.3.2004, s. 190.